**Ministru kabineta noteikumu projekta „Grozījumi Ministru kabineta 2002.gada 27.decembra noteikumos Nr.596 „Higiēnas prasības izglītības iestādēm, kas īsteno pirmsskolas izglītības programmas””** **sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Ministru kabineta 2010.gada 1.novembra sēdes protokollēmuma (prot. Nr.56 15.§) „Par Ministru kabineta 2009.gada 18.augusta sēdes protokollēmumā (prot. Nr.53 25.§) „Noteikumu projekts „Grozījumi Ministru kabineta 2002.gada 27.decembra noteikumos Nr.596 „Higiēnas prasības izglītības iestādēm, kas īsteno pirmsskolas izglītības programmas””” dotā uzdevuma izpildi” 1.punkts. |
|  2. |  Pašreizējā situācija un problēmas | Ministru kabineta 2010.gada 1.novembra sēdē (prot. Nr.56 15.§) Veselības ministrijai tika dots uzdevums – ņemot vērā Veselības ministrijas sniegto informāciju par 2009.gada 18.augusta sēdes protokollēmuma (prot. Nr.53 25.§) 2.punktā dotā uzdevuma izpildi, noteikt, ka, pamatojoties uz Epidemioloģiskās drošības likuma 38.¹ pantu, Veselības ministrija sadarbībā ar Labklājības ministriju un Izglītības un zinātnes ministriju sagatavo un līdz 2011.gada 4.janvārim iesniedz Ministru kabinetā noteiktā kārtībā grozījumus Ministru kabineta 2002.gada 27.decembra noteikumos Nr.596 „Higiēnas prasības izglītības iestādēm, kas īsteno pirmsskolas izglītības programmas”, attiecinot to prasības uz bērnu uzraudzības pakalpojumu sniedzējiem, t.sk. uz telpām, kurās uzturas pirmsskolas vecuma bērni ilgāk par 4 stundām dienā.Šobrīd normatīvajos aktos nav noteiktas higiēnas prasības uzraudzības pakalpojumu sniedzējiem, kas sniedz uzraudzības pakalpojumus pirmsskolas vecuma bērniem ilgāk par 4 stundām dienā (turpmāk – uzraudzības pakalpojumu sniedzējs). Ņemot vērā, ka termins „bērnu uzraudzības pakalpojumu sniedzējs” nav definēts normatīvajos aktos un nav noteiktas higiēnas prasības šādu pakalpojumu sniedzējiem, Latvijas privāto pirmsskolu biedrība Ministru kabineta 2010.gada 26.oktobra sēdē (prot. Nr.55 14.§) ierosināja veikt grozījumus Ministru kabineta 2002.gada 27.decembra noteikumos Nr.596 „Higiēnas prasības izglītības iestādēm, kas īsteno pirmsskolas izglītības programmas”. Latvijas privāto pirmsskolu biedrība savu priekšlikumu pamatoja ar vienādu prasību izvirzīšanu izglītības iestādēm, kas īsteno pirmsskolas izglītības programmas un uzraudzības pakalpojumu sniedzējiem, jo epidemioloģiskās drošības risks ir vienāds. Bērnu ilgstoša uzturēšanās slēgtā kolektīvā un ciešā kontaktā vienam ar otru var sekmēt infekcijas slimību izplatīšanos visās vietās, kurās uzturas pirmsskolas vecuma bērni. Pirmsskolas izglītības programmas apguve nerada papildus epidemioloģijas drošības riskus, tādēļ nav nepieciešams izvirzīt augstākas prasības pirmsskolas izglītības iestādēm, nekā uzraudzības pakalpojumu sniedzējiem. Pašreiz pēc spēkā esošiem normatīviem dokumentiem starp uzraudzības pakalpojumu sniedzējiem un iestādēm, kas īsteno pirmsskolas izglītības programmas ir negodīga konkurence, jo uzraudzības pakalpojumu sniedzējiem nav noteiktas higiēnas prasības, lai gan bērnu skaits grupā un uzturēšanās ilgums ir identisks. Latvijas privāto pirmsskolu biedrība pamatojās arī uz Konkurences padomes 2009.gada 9.jūlija vēstuli Nr.1175, kurā norādīts, ka, lai nodrošinātu vienlīdzīgas konkurences iespējas, nav pieņemami, ka specifiskas higiēnas prasības tiek noteiktas tikai iestādēm, kas īsteno pirmsskolas izglītības programmas, bet uz līdzīga rakstura bērnu uzraudzības pakalpojumu sniegšanas vietām tās netiek attiecinātas, ja vien tajās netiek īstenota pirmsskolas izglītības programma. Lai šo problēmu atrisinātu, Konkurences padome savā vēstulē izteica priekšlikumu izstrādāt higiēnas prasības, kas attiektos arī uz pirmsskolas vecuma bērnu izglītošanu/pieskatīšanu atkarībā no skaidriem, kvantitatīviem rādītājiem, piemēram, bērnu skaits, vecums, bērna maksimālais uzturēšanās ilgums iestādē diennaktī, sniegto pakalpojumu klāsts, nevis attiecinot šīs prasības nosacījumam par pirmsskolas izglītības programmas īstenošanu.Veselības ministrija ir saņēmusi Latvijas Republikas Uzņēmumu reģistra 2010.gada 20.oktobra vēstuli Nr.7-3-134406, kurā tiek skaidrots, ka informācijas atlase no Uzņēmumu reģistra un komercreģistra ir iespējama tikai pēc kritērijiem, kuri saskaņā ar likuma „Par Latvijas Republikas Uzņēmumu reģistru” 6.pantu un Komerclikuma 8.pantu ir noteikti par ierakstiem uzņēmumu reģistrācijas žurnālā un ierakstiem komercreģistrā. Tā kā Komerclikuma 8.pants neparedz ziņu par komersantu darbības veidiem ierakstīšanu komercreģistrā, informācijas atlase pēc komersantu darbības veidiem nav iespējama. Ņemot vērā minēto un pamatojoties uz Uzņēmumu reģistra reģistros veiktajiem ierakstiem, nav iespējams apkopot informāciju par komercsabiedrībām, kuras darbojas bērnu uzraudzības pakalpojumu sniegšanas nozarē.Labklājības ministrija 2010.gada 27.oktobra vēstulē Nr.19-1-05/2862 norāda, ka Labklājības ministrija neapkopo ziņas par tādām iestādēm, kas nodrošina bērnu pieskatīšanas pakalpojumus, ne arī šādu pakalpojumu sniedzējiem, līdz ar to nevar sniegt informāciju par visu šāda veida uzraudzības pakalpojumu sniedzēju skaitu un atrašanās vietu. Tomēr ņemot vērā, ka ilgstoši ikgadējās Valsts programmas bērna un ģimenes stāvokļa uzlabošanai ietvaros tika sniegts atbalsts pašvaldībām bērnu rotaļu un attīstības centru izveidei tās administratīvajā teritorijā, Labklājības ministrijas interneta mājas lapā <http://www.lm.gov.lv/text/1265> un <http://www.lm.gov.lv/text/1359> ir pieejama informācija par tiem bērnu rotaļu un attīstības centriem, kuru izveide notikusi ar valsts līdzdalību. Jāatzīmē, ka šie bērnu rotaļu un attīstības centri tika veidoti ar mērķi nodrošināt pirmsskolas vecuma bērnu uzraudzību laikā, kad vecākiem dažādu iemeslu dēļ nav iespējas bērnu pieskatīt, paredzot, ka šajos centros – drošā un bērna attīstību veicinošā vidē – vecāki bērnus var atstāt uz vairākām stundām dienā kvalificētu speciālistu uzraudzībā.Valsts aģentūra „Latvijas Infektoloģijas centrs” nodrošina epidemioloģisko izmeklēšanu vietās, kurās tiek sniegti uzraudzības pakalpojumi pirmsskolas vecuma bērniem, saņemot informāciju no uzraudzības pakalpojuma sniedzēja par grupveida saslimšanas gadījumiem ar infekcijas slimībām. Veselības inspekcija katru gadu izstrādā uzraudzības plānu un nodrošina tādu objektu kontroli, kuriem noteiktas higiēnas prasības veselības jomu regulējošajos normatīvajos aktos. Tā kā uzraudzības pakalpojumu sniedzēji nav definēti un normatīvajos aktos nav noteiktas higiēnas prasības šādu pakalpojumu sniedzējiem, kā arī nav noteikta šo uzņēmumu reģistrācijas kārtība, plānveida uzraudzība netiek veikta. Tāpēc, veicot grozījumus Ministru kabineta 2002.gada 27.decembra noteikumos Nr.596 „Higiēnas prasības izglītības iestādēm, kas īsteno pirmsskolas izglītības programmas”, noteikumi tiek papildināti ar jauniem punktiem, kas nosaka, ka pirms uzraudzības pakalpojumu sniegšanas uzsākšanas, uzraudzības pakalpojumu sniedzējs Veselības inspekcijā iesniedz personīgi vai elektroniski (ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu un apriti), vai nosūta pa pastu paziņojumu, kurā norāda komersanta nosaukumu, juridisko adresi un pakalpojuma sniegšanas vietu. Ja mainās paziņojumā norādītā informācija par komersanta nosaukumu, juridisko adresi vai pakalpojuma sniegšanas vietu, uzraudzības pakalpojumu sniedzējs 14 dienu laikā pēc attiecīgajām izmaiņām iesniedz ar izmaiņām saistīto informāciju Veselības inspekcijā. Veselības inspekcija publicē savā mājaslapā internetā uzraudzības pakalpojumu sniedzēju sarakstu un atjauno attiecīgo informāciju ne retāk kā četras reizes gadā.Vienlaikus, lai novērstu situāciju, kad bērnu uzraudzības pakalpojumu sniedzējiem, kuri pakalpojumus sniedz ļoti ierobežotā apjomā, tiktu izvirzītas pārmērīgas higiēnas prasības, noteikumi tiek papildināti ar jaunu 16.¹ punktu, kurā noteikts, ka Ministru kabineta 2002.gada 27.decembra noteikumu Nr.596 „Higiēnas prasības izglītības iestādēm, kas īsteno pirmsskolas izglītības programmas” 11.-16.punkts attiecas uz tiem uzraudzības pakalpojumu sniedzējiem, kuru pakalpojuma sniegšanas vietā ir teritorija.Ministru kabineta noteikumu projekts „Grozījumi Ministru kabineta 2002.gada 27.decembra noteikumos Nr.596 „Higiēnas prasības izglītības iestādēm, kas īsteno pirmsskolas izglītības programmas”” (turpmāk – Projekts) daļēji atrisinās problēmu par vienādu higiēnas prasību noteikšanu izglītības iestādēm, kas īsteno pirmsskolas izglītības programmas un uzraudzības pakalpojumu sniedzējiem.Saskaņā ar plānā „Bērniem piemērota Latvija 2010. – 2012.gadam” (apstiprināts ar Ministru kabineta 2010.gada 9.jūnija rīkojumu Nr.324) 7.punktā paredzēto pasākumu, Veselības ministrija ir viena no līdzatbildīgajām iestādēm, kas tiks iesaistīta grozījumu izstrādē Bērnu tiesību aizsardzības likumā (izpildes termiņš 2011.gada 1.ceturksnis) un Ministru kabineta noteikumu projekta par prasībām bērnu uzraudzības pakalpojumu sniedzējiem (t.sk. uz telpām, kurās uzturas pirmsskolas vecuma bērni mazāk par 4 stundām dienā) izstrādē (izpildes termiņš – 2011.gada 4.ceturksnis), tādejādi pilnībā tiks atrisināta problēma par vienādu higiēnas prasību noteikšanu izglītības iestādēm, kas īsteno pirmsskolas izglītības programmas un uzraudzības pakalpojumu sniedzējiem. |
|  3. |  Saistītie politikas ietekmes novērtējumi un pētījumi | Projekts šo jomu neskar |
|  4. |  Tiesiskā regulējuma mērķis un būtība | Projekta mērķis ir veikt grozījumus Ministru kabineta 2002.gada 27.decembra noteikumos Nr.596 „Higiēnas prasības izglītības iestādēm, kas īsteno pirmsskolas izglītības programmas”, lai noteiktu higiēnas prasības uzraudzības pakalpojumu sniedzējiem. Higiēnas prasību noteikšana nepieciešama, lai nodrošinātu godīgu konkurenci un vienādu higiēnas prasību noteikšanu izglītības iestādēm, kas īsteno pirmsskolas izglītības programmas un uzraudzības pakalpojumu sniedzējiem. |
|  5. |  Projekta izstrādē iesaistītās institūcijas | Labklājības ministrija, Izglītības un zinātnes ministrija, Latvijas privāto pirmsskolu biedrība.  |
|  6. |  Iemesli, kādēļ netika nodrošināta sabiedrības līdzdalība | Projekts šo jomu neskar |
|  7. |  Cita informācija | Lai veicinātu drošu un kvalitatīvu bērnu uzraudzības pakalpojumu attīstību, plānā „Bērniem piemērota Latvija 2010. – 2012.gadam” (apstiprināts ar Ministru kabineta 2010.gada 9.jūnija rīkojumu Nr.324) (turpmāk – plāns) ir iekļauti attiecīgi pasākumi tiesiskā regulējuma pilnveidošanai uzraudzības pakalpojumu sniedzējiem. Pasākumi paredz sagatavot grozījumus Bērnu tiesību aizsardzības likumā, precizējot definīcijas, tai skaitā definējot, kas ir bērnu uzraudzības pakalpojumu sniedzējs un paredzot deleģējumu Ministru kabinetam noteikt prasības, tai skaitā higiēnas prasības, bērnu uzraudzības pakalpojumu sniedzējiem. Tā kā Veselības ministrijas kompetencē ir higiēnas prasību izstrāde, saskaņā ar plānā paredzēto, Veselības ministrija ir viena no līdzatbildīgajām iestādēm, kas tiks iesaistīta grozījumu izstrādē Bērnu tiesību aizsardzības likumā (izpildes termiņš 2011.gada 1.ceturksnis) un Ministru kabineta noteikumu projekta par prasībām bērnu uzraudzības pakalpojumu sniedzējiem (t.sk. uz telpām, kurās uzturas pirmsskolas vecuma bērni mazāk par 4 stundām dienā) izstrādē (izpildes termiņš – 2011.gada 4.ceturksnis).  |

|  |
| --- |
| **II. Tiesību akta projekta ietekme uz sabiedrību** |
|  1. | Sabiedrības mērķgrupa | Projekta tiesiskais regulējums attiecināms uz uzraudzības pakalpojumu sniedzējiem (komersantiem). Mērķgrupas precīzu lielumu vai īpatsvaru nav iespējams noteikt, jo līdz šim bērnu uzraudzības pakalpojumu sniedzēji normatīvajos aktos nav definēti, nav noteiktas higiēnas prasības šādu pakalpojumu sniedzējiem, līdz ar to nav veikta bērnu uzraudzības pakalpojumu sniedzēju apzināšana un plānveida uzraudzība. Ņemot vērā Labklājības ministrijas interneta mājas lapā pieejamo informāciju un Veselības inspekcijas sniegto informāciju, aptuvenais mērķgrupas lielums ir ap 100 uzraudzības pakalpojumu sniedzējiem Latvijā.  |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Pirmsskolas vecuma bērni un viņu vecāki. |
| 3. | Tiesiskā regulējuma finansiālā ietekme | Līdz šim Ministru kabineta 2002.gada 27.decembra noteikumos Nr.596 „Higiēnas prasības izglītības iestādēm, kas īsteno pirmsskolas izglītības programmas” noteiktās higiēnas prasības neattiecās uz uzraudzības pakalpojumu sniedzējiem. Lai nodrošinātu minētajos Ministru kabineta noteikumos noteikto higiēnas prasību ievērošanu (nodrošinājums ar atbilstošām telpām, telpu iekārtojums, telpu uzturēšanas kārtība u.c.), iespējama tiesiskā regulējuma finansiālā ietekme uz sabiedrības mērķgrupu. Gadījumā, ja uzraudzības pakalpojumu sniedzēji neievēros Ministru kabineta noteikumos noteiktās higiēnas prasības, Veselības inspekcija, kas kontrolēs šo prasību izpildi, varēs piemērot atbilstošu administratīvo sodu. |
| 4. | Tiesiskā regulējuma nefinansiālā ietekme | Projekta tiesiskais regulējums nodrošinās higiēnas prasību ievērošanu uzraudzības pakalpojumu sniedzējiem. Veicot higiēnas prasību ievērošanu, tiks nodrošināta infekcijas slimību profilakse. |
| 5. | Administratīvās procedūras raksturojums | Projekts paredz Ministru kabineta 2002.gada 27.decembra noteikumos Nr.596 „Higiēnas prasības izglītības iestādēm, kas īsteno pirmsskolas izglītības programmas” iekļaut jaunus punktus, kas nosaka, ka pirms uzraudzības pakalpojumu sniegšanas uzsākšanas, uzraudzības pakalpojumu sniedzējs Veselības inspekcijā iesniedz personīgi vai elektroniski (ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu un apriti), vai nosūta pa pastu paziņojumu, kurā norāda komersanta nosaukumu, juridisko adresi un pakalpojuma sniegšanas vietu. Ja mainās paziņojumā norādītā informācija par komersanta nosaukumu, juridisko adresi vai pakalpojuma sniegšanas vietu, uzraudzības pakalpojumu sniedzējs 14 dienu laikā pēc attiecīgajām izmaiņām iesniedz ar izmaiņām saistīto informāciju Veselības inspekcijā. Veselības inspekcija publicē savā mājaslapā internetā uzraudzības pakalpojumu sniedzēju sarakstu un atjauno attiecīgo informāciju ne retāk kā četras reizes gadā. |
| 6. | Administratīvo izmaksu monetārs novērtējums | Projekts šo jomu neskar |
| 7. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | 2011.gads | Turpmākie trīs gadi (tūkst. latu) |
| 2012. | 2013. | 2014. |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
|  1. Budžeta ieņēmumi: | **386,9** | **0** | **0** | **0** | **0** |
|  1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 386,9 | 0 | 0 | 0 | 0 |
|  1.2. valsts speciālais budžets | 0 | 0 | 0 | 0 | 0 |
|  1.3. pašvaldību budžets | 0 | 0 | 0 | 0 | 0 |
|  2. Budžeta izdevumi: | **386,9** | **11,7** | **15,0** | **15,0** | **15,0** |
|  2.1. valsts pamatbudžets | 386,9 | 11,7 | 15,0 | 15,0 | 15,0 |
|  2.2. valsts speciālais budžets | 0 | 0 | 0 | 0 | 0 |
|  2.3. pašvaldību budžets | 0 | 0 | 0 | 0 | 0 |
|  3. Finansiālā ietekme: | **0** | **-11,7** | **-15,0** | **-15,0** | **-15,0** |
|  3.1. valsts pamatbudžets | 0 | -11,7 | -15,0 | -15,0 | -15,0 |
|  3.2. speciālais budžets | 0 | 0 | 0 | 0 | 0 |
|  3.3. pašvaldību budžets | 0 | 0 | 0 | 0 | 0 |
|  4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | **X** | **11,7** | **15,0** | **15,0** | **15,0** |
|  5. Precizēta finansiālā ietekme: | **X** | **0** | **0** | **0** | **0** |
|  5.1. valsts pamatbudžets | 0 | 0 | 0 | 0 |
|  5.2. speciālais budžets | 0 | 0 | 0 | 0 |
|  5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |
| 6.1. detalizēts ieņēmumu aprēķins6.2. detalizēts izdevumu aprēķins | Projekts tiks realizēts esošo līdzekļu ietvaros, tādējādi ietekmes uz valsts budžetu 2011.gadā un turpmāk nav.Saskaņā ar likumu „Par valsts budžetu 2011.gadam” budžeta programmas 46.00.00 „Veselības aprūpes inspekcija” apakšprogrammā 46.01.00 „Ārstniecības pakalpojumu sniedzēju kontrole un uzraudzība” Veselības inspekcijas resursi izdevumu segšanai ir 2 304 427 lati, tai skaitā dotācija no vispārējiem ieņēmumiem 2 117 651 lati un ieņēmumi no maksas pakalpojumiem un citi pašu ieņēmumi 186 776 lati.Budžeta programmas 46.00.00 „Veselības aprūpes inspekcija” apakšprogrammas 46.01.00 „Ārstniecības pakalpojumu sniedzēju kontrole un uzraudzība” ietvaros 2011.gadā un turpmāk paredzētais finansējums paaugstinātā risku objekta kontrolei ir 386 893 lati. Līdz ar Projekta spēkā stāšanos tiks paplašināti Veselības inspekcijas uzdevumi un radīsies papildus izdevumi 2011.gadā *11 700 latu* apmērā, savukārt, 2012.gadā un turpmāk *15 001 latu* apmērā.Papildus izdevumus uzraudzības pakalpojumu sniedzēju kontrolei Veselības inspekcija nodrošinās budžeta programmas 46.00.00. „Veselības aprūpes inspekcija” apakšprogrammai 46.01.00 „Ārstniecības pakalpojumu sniedzēju kontrole un uzraudzība” piešķirtā finansējuma ietvaros. Uzraudzības apjoma palielinājums tiks veikts, samazinot citu paaugstinātā riska objektu uzraudzības intensitāti vai biežumu (kur labvēlīgāki uzraudzības rezultāti, mazāks sūdzību skaits, un tml.) un pārkārtojot cilvēkresursus, lai nodrošinātu jaunu uzraudzības objektu reģistrāciju.Kontrole tiks nodrošināta (672) funkcijas „Paaugstinātā riska objektu kontrole” ietvaros (saskaņā ar Veselības ministrijas [pārskatu par īstenotajām funkcijām 2009.-2010.gadā](http://www.mk.gov.lv/file/files/valsts_kanceleja/darba_grupas/Funkciju%20audita%20komisija/20100610_vm_funkcijas_2009_2010.xls)).2011.gadā finansējuma ***11 700 lati*** sadalījums pa izdevumu kodiem atbilstoši ekonomiskajām kategorijām: Atlīdzība (1000) – 10 146 lati; Atalgojums (1100) – 8 176 lati; VSAOI (1200) – 1 970 lati;Preces un pakalpojumi (2000) – 1 554 lati.2 štata vietas – inspektors (pēc Ministru kabineta 2010.gada 30.novembra noteikumiem Nr.1075 „Valsts un pašvaldību institūciju amatu katalogs”: 26.3.saime, III līmenis; atbilstoši Ministru kabineta 2009.gada 22.decembra noteikumiem Nr.1651 „Noteikumi par valsts un pašvaldību institūciju amatpersonu un darbinieku darba samaksu, kvalifikācijas pakāpēm un to noteikšanas kārtību”: 9.mēnešalgu grupa, 4.kvalifikācijas pakāpe; mēnešalga 489 lati), 1 štata vieta – vecākais inspektors (pēc Ministru kabineta 2010.gada 30.novembra noteikumiem Nr.1075 „Valsts un pašvaldību institūciju amatu katalogs”: 26.3.saime, IV līmenis; atbilstoši Ministru kabineta 2009.gada 22.decembra noteikumiem Nr.1651 „Noteikumi par valsts un pašvaldību institūciju amatpersonu un darbinieku darba samaksu, kvalifikācijas pakāpēm un to noteikšanas kārtību”: 11.mēnešalgu grupa, 4.kvalifikācijas pakāpe; mēnešalga 679 lati).Plānots, ka noteikumu projekts stāsies spēkā ar 2011.gada 1.jūniju.3 štata vietas (489 lati \* 2 \* ½ slodzi + 679 \* ½ slodzi) \* 7 mēneši = 8 176 lati.VSAOI – 8 176 lati \* 0,2409 = 1 970 lati.Preces un pakalpojumi vienai štata vietai mēnesī – 74 lati.74 lati \* 7 mēneši \* 3 štata vietas = 1 554 lati. 2012.gadā un turpmāk finansējuma ***15 001 lati*** sadalījums pa izdevumu kodiem atbilstoši ekonomiskajām kategorijām: Atlīdzība (1000) – 12 337 lati; Atalgojums (1100) – 9 942 lati; VSAOI (1200) – 2 395 lati;Preces un pakalpojumi (2000) – 2 664 lati.3 štata vietas (489 lati \* 2 \* ½ slodzi + 679 \* ½ slodzi) \* 12 mēneši = 9 942 lati.VSAOI – 9 942 lati \* 0,2409 = 2 395 lati.Preces un pakalpojumi vienai štata vietai mēnesī – 74 lati.74 lati \* 12 mēneši \* 3 štata vietas = 2 664 lati. |
| 7.Cita informācija | Veselības inspekcija noteikumu projekta īstenošanu nodrošinās budžeta programmas 46.00.00 „Veselības aprūpes inspekcija” apakšprogrammā 46.01.00 „Ārstniecības pakalpojumu sniedzēju kontrole un uzraudzība” piešķirto valsts budžeta līdzekļu ietvaros |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
|  1. | Nepieciešamie saistītie tiesību aktu projekti | Lai veicinātu drošu un kvalitatīvu bērnu uzraudzības pakalpojumu attīstību, plānā „Bērniem piemērota Latvija 2010. – 2012.gadam” (apstiprināts ar Ministru kabineta 2010.gada 9.jūnija rīkojumu Nr.324) (turpmāk – plāns) ir iekļauti attiecīgi pasākumi tiesiskā regulējuma pilnveidošanai uzraudzības pakalpojumu sniedzējiem. Pasākumi paredz sagatavot grozījumus Bērnu tiesību aizsardzības likumā, precizējot definīcijas, tai skaitā definējot, kas ir bērnu uzraudzības pakalpojumu sniedzējs un paredzot deleģējumu Ministru kabinetam noteikt prasības, tai skaitā higiēnas prasības, bērnu uzraudzības pakalpojumu sniedzējiem. Saskaņā ar plānā paredzēto, Veselības ministrija ir viena no līdzatbildīgajām iestādēm, kura tiks iesaistīta grozījumu izstrādē Bērnu tiesību aizsardzības likumā (izpildes termiņš – 2011.gada 1.ceturksnis) un Ministru kabineta noteikumu projekta par prasībām bērnu uzraudzības pakalpojumu sniedzējiem (t.sk. uz telpām, kurās uzturas pirmsskolas vecuma bērni mazāk par 4 stundām dienā) izstrādē (izpildes termiņš – 2011.gada 4.ceturksnis). |
| 2. | Cita informācija | Nav |

|  |
| --- |
| **V. sadaļa – projekts šo jomu neskar** |

|  |
| --- |
| **VI. Sabiedrības līdzdalība un šīs līdzdalības rezultāti** |
|  1. | Sabiedrības informēšana par projekta izstrādes uzsākšanu | Ministru kabineta 2010.gada 26.oktobra sēdes protokollēmums (prot. Nr.55 14.§) „Par Ministru kabineta 2009.gada 18.augusta sēdes protokollēmumā (prot. Nr.53 25.§) „Noteikumu projekts „Grozījumi Ministru kabineta 2002.gada 27.decembra noteikumos Nr.596 „Higiēnas prasības izglītības iestādēm, kas īsteno pirmsskolas izglītības programmas””” dotā uzdevuma izpildi. |
| 2. | Sabiedrības līdzdalība projekta izstrādē | Projekta izstrādes procesā notikušas konsultācijas ar Latvijas privāto pirmsskolu biedrību un biedrību „Vecāki par izglītību”. Ar abām minētajām organizācijām sadarbība notikusi gan sarakstes veidā, gan arī notikušas tikšanās klātienē. Šīs organizācijas iepriekš ir aktīvi iesaistījušās jautājuma risināšanā, kas attiecas uz godīgas konkurences nodrošināšanu un vienādu higiēnas prasību noteikšanu izglītības iestādēm, kas īsteno pirmsskolas izglītības programmas un uzraudzības pakalpojumu sniedzējiem. |
| 3. | Sabiedrības līdzdalības rezultāti | Latvijas privāto pirmsskolu biedrība Ministru kabineta 2010.gada 26.oktobra sēdē (prot. Nr.55 14.§) ierosināja veikt grozījumus Ministru kabineta 2002.gada 27.decembra noteikumos Nr.596 „Higiēnas prasības izglītības iestādēm, kas īsteno pirmsskolas izglītības programmas”. Veselības ministrija Projektu ir izstrādājusi, ņemot vērā Latvijas privāto pirmsskolu biedrības un biedrības „Vecāki par izglītību” izteiktos priekšlikumus. |
| 4. | Saeimas un ekspertu līdzdalība | Projekts šo jomu neskar |
| 5. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas | Veselības inspekcija |
| 2. | Projekta izpildes ietekme uz pārvaldes funkcijām | Projekta izpilde paplašinās Veselības inspekcijas uzdevumus.Veselības inspekcija kontrolēs kā uzraudzības pakalpojumu sniedzēji nodrošinās Projektā noteikto higiēnas prasību izpildi. |
| 3. | Projekta izpildes ietekme uz pārvaldes institucionālo struktūruJaunu institūciju izveide | Projekts šo jomu neskar |
| 4. | Projekta izpildes ietekme uz pārvaldes institucionālo struktūruEsošo institūciju likvidācija | Projekts šo jomu neskar |
| 5. | Projekta izpildes ietekme uz pārvaldes institucionālo struktūruEsošo institūciju reorganizācija | Projekts šo jomu neskar |
| 6. | Cita informācija | Nav |

|  |
| --- |
|  **Anotācijas V sadaļa – projekts šo jomu neskar.** |

Veselības ministrs J.Bārzdiņš

08.02.2011. 15:51

2861

I. Birzniece

67876161, inga.birzniece@vm.gov.lv